వాణిజ్యం, పరిశ్రమల మంత్రిత్వ శాఖ
పరిశ్రమల వృద్ధికోసం చర్యలు
పరిశ్రమలకు ప్రోత్సాహం ఇవ్వడం క్రమం తప్పకుండా ప్రభుత్వం సాగిస్తున్న ప్రక్రియ. పరిశ్రమల అభివృద్ధి కోసం ప్రస్తుతం కొనసాగుతున్న పథకాలకు అదనంగా అనేక చర్యలను ప్రభుత్వం చేపట్టింది. పరిశ్రమల వృద్ధికోసం తీసుకున్న చర్యల్లో ముఖ్యాంశాలు ఈ కింది విధంగా ఉన్నాయి.:
- పారిశ్రామిక వృద్ధి లక్ష్యంగా ఆత్మనిర్భర్ భారత్ ప్యాకేజీని ప్రభుత్వం ప్రకటించింది. పలు రంగాల్లో రూ. 20.97లక్షల కోట్లతో సాహసోపేతమైన సంస్కరణలు చేపడుతూ ఈ ప్యాకేజీని ప్రకటించారు. ఇందులో భాగంగా రూ. 3 లక్షల కోట్లతో అత్యవసర క్రెడిట్ లైన్ గ్యారంటీ పథకాన్ని  ప్రకటించారు. సూక్ష్మ చిన్న మధ్యతరహా సంస్థలకు  వందశాతం క్రెడిట్ గ్యారంటీతో, కొలాటరల్ పూచీ లేకుండా రుణాలిచ్చేలా ఈ పథకం ప్రకటించారు. ఇబ్బందులు, ఒడిదుడుల్లో ఉన్న ఎం.ఎస్.ఎం.ఇ.లకు సబార్టినేటెడ్ రుణం ద్వారా 20వేల కోట్ల రూపాయల ఈక్విటీ మద్దతుతో ఆర్థిక సహాయం అందించారు. ఎం.ఎస్.ఎం.ఇ. రంగంలో రూ. 50వేల కోట్లమేర ఈక్విటీలను ప్రవేశపెట్టేందుకు నిధులతో కూడిన నిధిని  ప్రభుత్వం ఏర్పాటు చేసింది. రూ. 10వేలకోట్ల కార్పస్ ఫండ్ తో ఈ నిధి ఏర్పాటైంది. అంతేకాక, ఎం.ఎస్.ఎం.ఇ.లకు చెల్లింపులన్నీ సకాలంలో జరిగేలా ప్రభుత్వం చర్యలు తీసకుంది. చెల్లింపులు 45 రోజుల్లోగా జరగాలంటూ వివిధ ప్రభుత్వ శాఖలను, కేంద్ర ప్రభుత్వ రంగ సంస్థలను కేంద్రం ఆదేశించింది. ప్రభుత్వానికి సంబంధించిన సేకరణ టెండర్లలో రూ. 200కోట్ల రూపాయల విలువ వరకూ స్వదేశీ కంపెనీలనే ప్రోత్సహించాలని, గ్లోబల్ టెడర్లను అనుమతించరాదని ప్రభుత్వం ఆదేశించింది.
- అనేక పారిశ్రామిక రంగాల్లో విదేశీ ప్రత్యక్ష పెట్టుబడుల గరిష్ట పరిమితిని మరింత పెంచేందుకు ప్రభుత్వం అనుమతి ఇచ్చింది. ఇందుకోసం పలు రంగాలను క్రమబద్ధీకరించడమేకాక, సరళతరమైన విధానాలను ప్రవేశపెట్టింది. దేశంలో పెట్టుబడులకోసం పెట్టుబడిదార్లకు తగిన మద్దతు, సదుపాయం కల్పించడమే లక్ష్యంగా కార్యదర్శుల సాధికార బృందాన్ని , ప్రాజెక్ట్ అభివృద్ధి విభాగాలను  ప్రభుత్వం ఏర్పాటు చేసింది. కీలక రంగాల్లో వృద్ధికోసం ప్రభుత్వం ఈ చర్యలు తీసుకుంది.
- పరిశ్రమల అభివృద్ధి లక్ష్యంగా కేంద్రీకృత పెట్టుబడుల అనుమతి విభాగం ఏర్పాటవుతోంది. పరిశ్రమల ప్రోత్సాహానికి పూర్తి స్థాయి సదుపాయాలు, కల్పించేందుకు ఈ విభాగం సహాయపడుతుంది. పెట్టుబడులకు ముందస్తుగా సలహాలు సూచనలు ఇవ్వడం, ల్యాండ్ బ్యాంక్ ల సమాచారం అందించడం, కేంద్ర, రాష్ట్రాల స్థాయిలో అనుమతులు ఇప్పించడానికి అవసరమైన సదుపాయాలు కల్పించడం తదితర విషయాల్లో ఈ విభాగం తగిన సహాయం అందిస్తుంది.
- కంపెనీల ఖర్చులు తక్కువ స్థాయిలో, ఉత్పత్తి ఎక్కువ స్థాయిలో ఉండేలా చూసేందుకు ఆయా యూనిట్లకు ఉత్పాదనతో ముడివడిన ప్రోత్సాహకాల  పథకం కింద ప్రోత్సాహకాలు ఇస్తున్నారు. ఉత్పాదనలు, విక్రయాల వార్షిక వృద్ధి ప్రాతిపదికగా ఈ ప్రోత్సాహకాలు అందిస్తున్నారు. పి.ఎల్.ఐ. పథకం కింద భారీ స్థాయి ఎలక్ట్రానిక్ వస్తువుల తయారీ పరిశ్రమలకోసం  ప్రోత్సాహకాలను ప్రకటించారు. ఈ పథకం కింద వైద్య పరికరాల తయారీ యూనిట్లకోసం రూ. 3,420కోట్లు, కె.ఎస్.ఎం.లు/ఔషధాల తయారీ కంపెనీలు తదితరాలకు రూ. 6,940కోట్ల మేర ప్రోత్సాహకాలను ప్రకటించారు.
- ఎక్కువ స్థాయిలో జరిగే దిగుమతులు, చవుక దిగుమతి వస్తువులనుంచి ఇబ్బందులు ఎదుర్కొంటున్న స్వదేశీ తయారీ సంస్థలను ప్రోత్సాహం అందించేందుకు ప్రభుత్వం చర్యలు తీసుకుంది. గుర్తించిన కొన్ని ఉత్పాదనలపై మౌలికమైన కస్టమ్స్ సుంకాలను హేతుబద్ధం చేయడం ద్వారా , దశలవారీ తయారీ కార్యక్రమం  కింద ఈ ప్రోత్సాహకాలు అందిస్తున్నారు. ప్రస్తుతం,..సెల్యులార్ మొబైల్ హ్యాండ్ సెట్లు, ఇ- వెహికల్స్ తయారీ యూనిట్లకోసం, ఈ కార్యక్రమాన్ని అమలు చేస్తున్నారు.
- దేశవ్యాప్తంగా ప్రపంచ స్థాయి మౌలిక సదుపాయాలు కల్పించేందుకు, పౌరులందరి జీవితాలను గుణాత్మకంగా మెరుగుపరచానికి ప్రభుత్వం 2019 డిసెంబరులో జాతీయ మౌలిక సదుపాయాల పైప్ లైన్  పేరిట ఒక పథకాన్ని ప్రారంభించింది. ఎన్.ఐ.పి. టాస్క్ ఫోర్స్ అందించిన తుది నివేదిక ప్రకారం మౌలిక సదుపాయాల కల్పనకోసం 2020-25 ఆర్థిక సంవత్సరాల కాలంలో ఖర్చుగా సూచించిన మొత్తం 111కోట్ల రూపాయల మేర ఉంటుంది.
కేంద్ర వాణిజ్యం, పరిశ్రమల శాఖ మంత్రి పీయూష్ గోయెల్ ఈ రోజు లోక్ సభలో ఇచ్చిన లిఖిత సమాధానంలో ఈ సమాచారం తెలియజేశారు.